**Suomi 100 -hanke: Suomalaisen demokratian tulevaisuuskeskustelut & paikalliset demokratiatapahtumat**

Oikeusministeriön koordinoiman **hankkeen** **päätavoitteena** on osana Suomi 100 -juhlavuotta *nostaa esille suomalaisen demokratian vahvuudet ja tulevaisuuden haasteet*. Hanke pyrkii

* edistämään demokratiasta käytävää yhteiskunnallista keskustelua ja aktiivista vuoropuhelua eri toimijoiden välillä;
* tuomaan esiin dialogisuutta toimivan demokratian perusedellytyksenä;
* tukemaan kansalaisten osallisuutta yhteiskunnalliseen keskusteluun ja Suomi 100 -juhlavuoteen;
* tekemään valmistelu- ja päätöksentekoprosesseja läpinäkyvämmiksi;
* löytämään uusia keinoja dialogisten keskustelujen laajamittaisemmalle hyödyntämiselle osana kunnallista, maakunnallista ja valtiollista valmistelua ja päätöksentekoa.

**Hankkeen avainviestinä** on Suomi 100 -juhlavuoden mukaisesti *”Suomi on hyvä maa. Juhlitaan satavuotiasta yhdessä.”* Juhlavuoden loppuhuipennuksena suomalaista arvoyhteisöä ja toimivaa demokratiaa halutaan näkyvästi juhlistaa, ja *yhdessä*-teeman mukaisesti kansalaisille halutaan luoda mahdollisuus osallistua Suomi 100 -juhlavuoteen.

**Hanke koostuu kolmesta osiosta**: 1) viestintäkampanja, 2) paikalliset demokratiatapahtumat, ja 3) vuorovaikutteinen kyselytunti.

**Paikallisten demokratiatapahtumien** **ideana** on *esitellä uusia ja vahvistaa hyväksi havaittuja vuoropuhelun keinoja osana kunnallista ja maakunnallista valmistelua ja päätöksentekoa*.

* Tapahtumien ytimenä toimii dialoginen keskustelu päättäjien ja kansalaisten tai muiden sidosryhmien (esim. yrittäjät) kesken. Keskusteluteemat kytketään käynnissä oleviin valmisteluprosesseihin, ja niiden tuotokset pyritään hyödyntämään päätöksenteossa. Keskustelujen fasilitoinnista vastaavat dialogisiin menetelmiin perehtyneet asiantuntijat.
* Dialogisten keskustelujen temaattisessa valmistelussa ja tuotosten purussa hyödynnetään valtioneuvoston kuulemis- ja keskustelufoorumia otakantaa.fi -palvelua.
* Keskustelun lisäksi tapahtumissa voidaan esimerkiksi tarjota paikallisille järjestö- ja vapaaehtoistoimijoille tilaisuus esitellä toimintaansa, rekrytoida uusia vapaaehtoistyöntekijöitä ja verkostoitua. Tapahtumissa voidaan myös esitellä demokratiaverkkopalveluja sekä kehittää ja ideoida muita kansalaisosallistumisen tapoja ja sovelluksia, tai järjestää muuta aiheeseen liittyvää ohjelmaa.
* Dialogiset keskustelut suunnitellaan ja toteutetaan siten, että ne tekevät paikallisia, maakunnallisia ja valtakunnallisia valmistelu- ja päätöksentekoprosesseja läpinäkyvämmiksi. Keskusteluissa työstetään paikallisten teemojen lisäksi laajempia teemoja, joista nostetaan kysymyksiä valtakunnalliseen vuorovaikutteiseen kyselytuntiin (marraskuun lopussa Helsingissä).
* Dialogisten keskustelujen toteutustapa konseptoidaan. Konseptia sekä tapahtumien järjestämisestä saatuja muita oppeja hyödynnetään valtiolle, maakunnille ja kunnille suunnattujen opas-/tukimateriaalien tuottamisessa (mm. uuden kunta- ja maakuntalain toimeenpanon tukeminen sekä niitä koskevat koulutukset).

**Demokratiatapahtumia on tarkoitus järjestää 4-5 kpl** eri puolilla Suomea.

* Paikkakuntien valinnassa huomioidaan maantieteellinen kattavuus (esim. pk-seutu, saamelaisalue, ruotsinkielinen Pohjanmaa).
* Tapahtumat voidaan järjestää itsenäisinä tapahtumina tai jonkin muun tilaisuuden yhteydessä.
* Tapahtumat suunnitellaan ja toteutetaan yhteistyössä paikallisten järjestö- ja kansalaistoimijoiden sekä kuntapäättäjien kanssa. Kontaktien luomisessa, yhteistyökumppanien sitouttamisessa ja paikallisviestinnässä toimitaan mahdollisuuksien mukaan yhteistyössä alueellisten Suomi 100 -koordinaattoreiden kanssa.
* Demokratiatapahtumien sarja lanseerataan SuomiAreenassa heinäkuussa 2017.

**Hankkeen toteutuksesta vastaa oikeusministeriö** yhteistyössä hankekumppaneina toimivien Sitran ja valtioneuvoston kanslian Suomi 100 -sihteeristön kanssa. Hanke toteutetaan aikavälillä 1.6.2017–31.12.2017. Demokratiatapahtumat on tarkoitus järjestää syys-lokakuun aikana.

|  |  |  |  |
| --- | --- | --- | --- |
| **Paikka ja aika** | **Teemat (alust.)** | **Osallistujat** | **Tavoitteet** |
| Pohjanmaa/ Pietarsaari, lokakuu | Elinkeinopolitiikka ja yrittäjyys | Paikalliset yrittäjät ja yrittäjäjärjestöt, kuntien viranhaltijat ja luottamushenkilöt, alueen kansanedustajat, kuntalaiset | * keskustella keinoista yrittäjyyden edistämiseksi paikallisesti ja valtakunnallisesti
* nostaa valtakunnalliselle tasolle hyviä esimerkkejä, kysymyksiä ja kehittämisehdotuksia elinkeinopolitiikkaan/yrittäjyyteen liittyen
* avata ja selkeyttää yritysten toimintaympäristöön liittyviä paikallisia ja valtakunnallisia päätöksentekoprosesseja
 |
| Saamelaisalue/ Inari, lokakuu | Sovintokomission perustamiseen liittyvät kysymykset (teemat, osallistujat, toteutus) | Saamelaiskäräjät, valtioneuvoston edustajat, saamelaisalueen paikallisyhteisöt  | * vahvistaa keskusteluyhteyttä ja luottamusta saamelaisten ja valtioneuvoston välillä
* pohjustaa mahdollisen sovintokomission perustamista ja valmistella siinä käsiteltäviä kysymyksiä
 |
| Pääkaupunkiseutu, lokakuu | avoinna | Pk-seudun nuoret (13-17-v), kuntapäättäjät, nuorisovaltuustot | * nostaa keskusteluun pk-seudun nuorille tärkeitä kysymyksiä
* vahvistaa keskusteluyhteyttä ja luottamusta nuorten ja päättäjien välillä
* tehdä sekä paikallisia että valtakunnallisia valmistelu- ja päätöksentekoprosesseja läpinäkyviksi
 |

**Lisätietoja:**

Projektipäällikkö Liisa Männistö, p. 0295 150231, liisa.mannisto@om.fi